Gesoekte reeksmoordenaar agter traliesArgieffoto (Foto: SAPD/Facebook) Die polisie in Mpumalanga is verheug oor die inhegtenisneming van ŉ 21-jarige beweerde reeksmoordenaar wat Vrydag in Pretoria vasgetrek is. Die verdagte word gesoek in verband met 14 moorde én beskou as een van die mees gesoekte misdadigers in Mpumalanga. Hy word ook verbind met ŉ aantal huisrooftogte, aanranding met die doel om ernstig te beseer en ontvoering. Al dié misdade is in die omgewing van Bosbokrand, Calcutta en Kanyamazane gepleeg, sê Selvy Mohlala, polisiewoordvoerder in Mpumalanga. Een van die misdade wat hy na bewering gepleeg het, is die moord op ŉ swanger vrou van Marite in Augustus verlede jaar. Sy is geskiet en haar liggaam daarna in die Krokodilrivier by Kanyamazane gegooi. “Die verdagte is vasgetrek ná samewerking tussen lede van Gauteng se misdaadintelligensie in Pretoria-Wes en Mpumalanga se teenbende-eenheid. Hy word tans aangehou in ŉ polisiesel in Pretoria, nadat hy vir die onwettige besit van wapens en ammunisie in hegtenis geneem is,” het Mohlala gesê. Die verdagte sal na verwagting dié week in die landdroshof verskyn.